PRILOGA

„VINOS DE MADRID“

PDO-ES-A1525-AM02

Datum vloge: 25. februar 2016

VLOGA ZA SPREMEMBO SPECIFIKACIJE PROIZVODA

1. Predpisi, ki se uporabljajo za spremembo

Člen 105 Uredbe (EU) št. 1308/2013 – sprememba, ki ni manjša

2. Opis spremembe in razlogi zanjo

2.1 Sprememba za razširitev zaščitenega geografskega območja z dodatkom novega podobmočja z imenom „El Molar“

Opis spremembe in razlogi zanjo so naslednji:

Iz razpoložljivih študij in dokumentov je razvidno, da upravna meja obstoječega geografskega območja sedanje označbe porekla „Vinos de Madrid“ ni popolnoma ustrezna, saj ne vključuje še ene regije, v kateri se dejansko prideluje vino in se dve kategoriji vina, ki spadata pod to označbo porekla (vino in kakovostno peneče vino), še naprej pridelujeta s tradicionalnimi enološkimi postopki. Zato so vinogradniki, vinarji in organi enajstih občin, ki spadajo pod t. i. „podobmočje El Molar“, izrazili interes za pridružitev označbi porekla „Vinos de Madrid“.

V točki 4 specifikacije proizvoda je treba spremeniti geografsko območje, na katerem se pridelujejo vina z označbo porekla „Vinos de Madrid“. Trem obstoječim podobmočjem (Arganda, Navalcarnero in San Martín de Valdeiglesias) se doda četrto podobmočje z imenom „El Molar“.

Novo podobmočje „El Molar“ sestoji iz enajstih občin: Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetorres de Jarama in Venturada, v katerih so prisotni isti naravni in človeški dejavniki kot na območju, ki je trenutno razmejeno za označbo porekla „Vinos de Madrid“, ter obstaja ista povezava med proizvodom in geografskim območjem.

To pomeni, da bo zaščiteno geografsko območje zdaj sestavljeno iz 70 občin namesto obstoječih 59, ki sestavljajo ostala tri podobmočja.

Spremeniti je treba tudi točko 6 enotnega dokumenta, da bo njeno besedilo enako besedilu točke 4 specifikacije proizvoda.

2.2 Opis vina

Oddelek 2(a) „Analitske lastnosti“ v specifikaciji proizvoda se spremeni, da se točno navede najmanjši delež dejanskega alkohola, ki je potreben za zagotovitev homogenosti tega novega geografskega podobmočja „El Molar“ in je določen na 11 % za bela vina, 11,5 % za vina rosé in 12 % za rdeča vina. Opozoriti je treba, da so te vrednosti enake vrednostim, ki so določene za dve od sedanjih podobmočij (Navalcarnero in San Martin de Valdeiglesias). Za ostale analitske parametre na tem novem podobmočju ni specifičnih vrednosti, ampak se uporabljajo vrednosti, določene za ZOP „Vinos de Madrid“.

To ne vpliva na enotni dokument.

2.3 Sorta ali sorte vinske trte

Točka 6 specifikacije proizvoda se spremeni, da se določijo glavne sorte vinske trte na novem podobmočju „El Molar“: malvar v primeru belih vin in rdeči grenache v primeru rdečih vin.

Na novem podobmočju in obstoječih treh podobmočjih bodo v vsakem primeru odobrene iste sorte vinske trte, kot so trenutno odobrene; za bela vina: malvar, albillo real, airén, viura, torrontés, parellada, moscatel de grano menudo (rumeni muškat) in sauvignon blanc; za rdeča vina: tinto fino (tempranillo ali cencibel), rdeči grenache, merlot, cabernet sauvignon, syrah, petit verdot, graciano in grenache tintorera.

To ne vpliva na enotni dokument.

2.4 Povezava z geografskim območjem

Prva znamenja vinarstva na podobmočju „El Molar“ segajo v zgodnji srednji vek. Najstarejše „vinske kleti“ v regiji, ki so arabskega izvora, so iz 9. in 10. stoletja. Obstoj vinogradov je bil v občini San Agustín de Guadalix prvič pisno omenjen v 13. stoletju, v drugih občinah pa v 14. stoletju. Vinogradniška dejavnost se je ohranila do danes ter obsega 4 proizvodne obrate, 600 vinogradniških parcel in več kot 300 aktivnih vinogradnikov. Zaradi istega zgodovinskega ozadja je novo podobmočje „El Molar“ vključeno v sedanjo označbo porekla „Vinos de Madrid“.

Poleg tega se lahko potrdi, da na novem podobmočju „El Molar“ prevladujejo iste enotne in homogene talne in podnebne značilnosti, sorte, prakse gojenja in enološki postopki ter značilnosti tal, kot so povezane s sedanjim geografskim območjem zaščitene označbe porekla „Vinos de Madrid“.

Najpogostejši sorti vinske trte na podobmočju „El Molar“ sta rdeči grenache in malvar. Na območju se gojita že od davnih časov in ju je mogoče najti tudi na drugih sedanjih podobmočjih, na katerih so razširjene tudi druge sorte vinske trte, ki tam pridelanim vinom že od nekdaj dajejo odličen sloves.

Točka 7(a) „Podatki o geografskem območju“. Oddelek „Naravni dejavniki“ v specifikaciji proizvoda se dopolni z navedbami glede novega podobmočja „El Molar“.

— Lokacija podobmočja „El Molar“ med Kastiljskim gorovjem in reko Jarama.

— Opis tal na podobmočju „El Molar“: tla na podobmočju „El Molar“ so se razvila na podlagi geoloških materialov, kot so granit, kremen, glinast skrilavec, skrilav glinovec, gnajs, peščenjak, lapor, apnenčasti lapor, zemeljski apnenec in arkoza. Vinska trta se na tem podobmočju nahaja v odprti pokrajini in na območjih naplavin reke Jarama, tla pa so mešanica tal, ki jih je mogoče najti na obstoječih treh podobmočjih, tj. razmeroma položne vzpetine na kopnem med rekami (to velja za vsa štiri podobmočja). Razpon vrednosti pH je zelo širok, od zelo kislih do zelo alkalnih.

— Oddelek „Nadmorska višina in padavine“: občini El Vellón in Colmenar Viejo se dodata višje ležečim območjem v gorah; podobmočji San Martín in El Molar veljata za podobmočji z največjo količino padavin.

V točki 7(b) specifikacije proizvoda, ki se nanaša na človeške dejavnike, se besedilo „sorta malvar, ki je domača sorta na podobmočjih Arganda in Navalcarnero“ nadomesti z besedilom “… malvar, ki je domača sorta na podobmočjih Arganda, Navalcarnero in El Molar”. Podobno se v delu, ki pojasnjuje pomen sorte grenache („kraljica“) na podobmočjih Navalcarnero in San Martín, s spremembo ta povezava razširi na „Navalcarnero, El Molar in San Martín“.

Zaradi spremembe v zvezi z geografskim območjem se popravijo številke, tako da se prejšnja sklicevanja na „tri podobmočja“ spremenijo v sklicevanja na „štiri podobmočja“.

Besedilo točke 7(c) „Vzročna medsebojna povezava“ v specifikaciji proizvoda je bilo preoblikovano, da se za vse kategorije proizvodov vinske trte, zajete z označbo porekla „Vinos de Madrid“ (vino in peneče vino), jasneje poudari, katere značilnosti so predvsem ali izključno posledica geografskega okolja in veljajo za vsa štiri podobmočja:

„Fizikalne značilnosti geografskega okolja v povezavi s podnebnimi razmerami (precej visoka planota in reke, celinsko podnebje, malo padavin, slabo rodovitna tla s povprečnim donosom približno 3 000 kg na hektar) omogočajo pridelavo suhih belih vin z oljnato teksturo in grenkim pookusom, notami zrelega belega sadja ter rahlo do srednjo kislostjo. Poleg tega omogočajo pridelavo vin rosé in rdečih vin z velikim deležem alkohola in intenzivno barvo, ki spominja na zrelo ali prezrelo rdeče ali črno sadje. Za peneča vina (bela in rosé) veljajo enaki značilni elementi območja (značilni talni in podnebni dejavniki) ter enaki kulturni in človeški dejavniki (velikost, gostota zasaditve, sorte, pridelovalne prakse, najnižja vsebnost skupnih kislin 5 g/l), ki jim dajejo posebne značilnosti, kar zadeva videz, vonj, ki spominja na njihove droži, in okus. Ker so pridelana po tradicionalni metodi, so ta peneča vina mehka in gostljata ter predstavljajo mešanico vonjev in okusov vin, proizvedenih na geografskem območju. Zaradi nadtlaka, ki nastane med drugim vrenjem v steklenici, in staranja na fermentirani usedlini imajo ta vina fino, dolgotrajno iskrenje, saden, mikrobiološki vonj in svež, oster okus. Na podlagi teh naravnih značilnosti geografskega okolja v povezavi s skrbnim delom vinogradnikov in harmonijo, ki je bila dosežena z zasaditvijo pravih sort v prava tla, so se skozi stoletja proizvajala kakovostna vina z edinstveno identiteto.“

Točka 8 „Opis povezave“ v enotnem dokumentu se spremeni z dodatkom povzetka novega besedila v specifikaciji proizvoda.

2.5 Možnost povečanja donosa

Opis in razlogi:

Spomladi se pripravi poročilo o rodnosti (štetje cvetov), pred trgatvijo pa se objavi obrazloženo tehnično poročilo (ocena vidikov, kot so količina padavin pozimi ali pomlad brez pozebe), da se dokaže, da ta sprememba ne bo negativno vplivala na kakovost zaščitenega proizvoda. V vsakem primeru največje povečanje donosa, ki se lahko odobri, ne sme presegati 25 % določenih mejnih vrednosti donosa.

Sprememba točke 8 „Dodatne zahteve“ v specifikaciji proizvoda in točke 2.5.1 enotnega dokumenta zaradi vključitve možnosti povečanja donosa.

ENOTNI DOKUMENT

1. Registrirano ime

Vinos de Madrid

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

5. Kakovostno peneče vino

4. Opis vina

Vino – bela vina

Videz: svetle slamnato rumene barve z včasih živo zelenimi do sivimi toni pri mladih vinih, ki se pri vinih z oznako „Crianza“ ali „Reserva“ spremenijo v zlatorumene tone ali v tone barve starega zlata. Pri belih vinih, ki vrejo ali se starajo v hrastovih sodih, se slamnato rumeni toni s staranjem razvijejo v zlate tone.

Vonj: svež in pretežno saden, z vonjem sadja, ki vsebuje peške ali koščice, tropskim vonjem in vonjem karameliziranega sladkorja. Vina, ki se starajo in/ali vrejo ali se starajo v hrastovih sodih, imajo glede na starost pikantni, balzamični in/ali lesni vonj. Vina z oznako „Sobremadres“ imajo lahko vonj po kvasu.

Okus: svež, nekoliko kisel okus, sladek okus pri polsladkih in sladkih vinih; vina z oljnato teksturo in grenkim pookusom; lahek okus, ki traja srednje dolgo.

Najmanjši delež dejanskega alkohola: 10 vol. % na podobmočju Arganda.

Najvišja vsebnost žveplovega dioksida: 250, če je vsebnost sladkorja > 5 g/l.

Mejna vrednost hlapnih kislin: 16,7 meq/l pri vinih, ki so stara več kot eno leto.

Najnižja vsebnost skupnih kislin pri vinih z oznako „Sobremadres“: 5 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin (v gramih na liter, izraženih kot vinska kislina) 4,5 Najvišja vsebnost hlapnih kislin (v miliekvivalentih na liter) 13,3 Najvišja vsebnost skupnega žveplovega dioksida (v miligramih na liter) 180

Vrednosti, ki niso navedene, so nujno znotraj zakonskih omejitev, v skladu z ustrezno zakonodajo EU.

Vino – vina rosé

Videz: rožnate barve s toni jagod, malin ali lososa; pri vinih rosé, ki so starejša od dveh let ali so bila starana, se lahko pojavijo oranžni odtenki.

Vonj: svež in saden z vonjem rdečega sadja in/ali cvetličnim in/ali rastlinskim vonjem. Pri vinih, ki so starejša od dveh let, je ta vonj lahko združen s pikantnim vonjem, ki je sorazmeren s starostjo vina.

Okus: svež, nekoliko kisel okus, sladek okus pri polsladkih in sladkih vinih; vina z oljnato teksturo in blagimi tanini, ki trajajo srednje dolgo.

Najmanjši delež dejanskega alkohola: 11 vol. % na podobmočju Arganda.

Najvišja vsebnost žveplovega dioksida: 250, če je vsebnost reducirajočih sladkorjev > 5 g/l.

Najvišja vsebnost hlapnih kislin: 16,7 meq/l pri vinih, ki so stara več kot eno leto.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin (v gramih na liter, izraženih kot vinska kislina) 4,5 Najvišja vsebnost hlapnih kislin (v miliekvivalentih na liter) 13,3 Najvišja vsebnost skupnega žveplovega dioksida (v miligramih na liter) 180

Vrednosti, ki niso navedene, so nujno znotraj zakonskih omejitev, v skladu z ustrezno zakonodajo EU.

Vino – rdeča vina

Videz: rdeči, vijolični do češnjevi toni pri mladih vinih, ki segajo od rubinastih do opečnato rdečih tonov pri staranih vinih.

Vonj: svež, saden in/ali rastlinski pri mladih vinih, ki imajo lahko lesni vonj, ter pri vinih, ki so proizvedena in starana v hrastovih sodih. Starana vina imajo lahko vonj suhega sadja, začimb, aromatičnih zelišč ter empirevmatske in/ali mineralne note. Vina z oznako „Sobremadres“ imajo lahko vonj po kvasu.

Okus: taničen, topel in dolgotrajen. Saden pri mladih vinih, s pridihom hrastovih sodov pri vinih, ki vrejo in/ali se starajo v njih.

Vina z oznako „Sobremadres“ imajo določeno oljnato teksturo.

Najmanjši delež dejanskega alkohola: 11,5 vol. % na podobmočju Arganda.

Najvišja vsebnost žveplovega dioksida: 200, če je vsebnost reducirajočih sladkorjev > 5 g/l.

Mejna vrednost hlapnih kislin: 16,7 meq/l pri vinih, ki so stara več kot eno leto.

Najnižja vsebnost skupnih kislin pri vinih z oznako „Sobremadres“: 5 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin (v gramih na liter, izraženih kot vinska kislina) 4,5 Najvišja vsebnost hlapnih kislin (v miliekvivalentih na liter) 13,3 Najvišja vsebnost skupnega žveplovega dioksida (v miligramih na liter) 150

Vrednosti, ki niso navedene, so nujno znotraj zakonskih omejitev, v skladu z ustrezno zakonodajo EU.

Kakovostno peneče vino

Videz: od svetle slamnato rumene do rahlo zlate barve, odvisno od starosti. Zanje je značilno fino in bogato iskrenje, s počasnim sproščanjem mehurčkov. Peneča vina rosé so barve jagod ali lososa.

Vonj: saden in mikrobiološki vonj.

Okus: svež in oster, z določeno oljnato teksturo pri vinih rosé; sladek pri vinih z vsebnostjo sladkorja nad 10 g.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin (v gramih na liter, izraženih kot vinska kislina) 5 Najvišja vsebnost hlapnih kislin (v miliekvivalentih na liter) 10 Najvišja vsebnost skupnega žveplovega dioksida (v miligramih na liter)

Vrednosti, ki niso navedene, so nujno znotraj zakonskih omejitev, v skladu z ustrezno zakonodajo EU.

5. Enološki postopki

(a) Osnovni enološki postopki

Postopki gojenja

Tehnike pridelave pri vseh vinih:

Gostota zasaditve: med 900 in 4 000 cepljenk na hektar.

Vzgoja in obrezovanje: vzgoja vinske trte v kotlasti obliki ali v obliki špalirja z največ 16 produktivnimi očesi na cepljenko ali 36 000 na hektar.

Regulativni odbor lahko po lastni presoji ali na zahtevo zainteresiranih vinogradnikov v določenih letih spremeni največji donos na hektar. V ta namen morajo pristojni organi na podlagi ustreznih tehničnih poročil izdati poročilo, s katerim se dokaže, da ta sprememba ne bo negativno vplivala na kakovost zaščitenega proizvoda. V vsakem primeru ta sprememba ne sme presegati 25 % določenih mejnih vrednosti donosa.

Posebni enološki postopek

Največji donos je določen na 74 litrov mošta za vsakih 100 kg obranega grozdja.

Za uporabo pri pridelavi vin z označbo porekla je primerno grozdje z vsebnostjo sladkorja, ki je enaka ali večja od 170 stopinj na liter mošta.

Bela in rdeča vina, ki zaradi posebnega načina pridelave vsebujejo ogljikov dioksid endogenega izvora, ki nastane z vrenjem mošta na „madres“ (zdrobljenem, pecljanem grozdju), se lahko označijo z navedbo „Sobremadres“.

Peneče vino se prideluje iz belega vina in vina rosé.

Pri pridelavi se lahko uporabijo samo odobrene sorte vinske trte. Pridelava poteka po tradicionalnem postopku.

Omejitev v zvezi z vinifikacijo

Za pridobivanje mošta iz svežega grozdja, ki se prvič predeluje, ali pri pridobivanju vina s pomočjo fermentiranih tropin pri pridelavi rdečega vina, se lahko v postopkih pridelave proizvodov, primernih za označbo porekla „Vinos de Madrid“, mehanskimi sistemi uporabijo le, kadar ne poškodujejo trdnih sestavin grozda; uporaba visokohitrostnih centrifugalnih drobilnikov je prepovedana.

Prakse za ekstrakcijo barvil, ki vključujejo predhodno segrevanje grozdja ali segrevanje mošta ali vina s tropinami, so prepovedane.

(b) Največji donosi

Sorte malvar, airén, viura, parellada in torrontés:

8 000 kilogramov grozdja na hektar.

Sorte malvar, airén, viura, parellada in torrontés:

56 hektolitrov na hektar.

Druge sorte:

7 000 kilogramov grozdja na hektar.

Druge sorte:

49 hektolitrov na hektar.

6. Razmejeno območje

Območje pridelave vin z označbo porekla „Vinos de Madrid“ sestavljajo zemljišča, ki se nahajajo v naslednjih občinah avtonomne skupnosti Madrid in vključujejo podobmočja Arganda, Navalcarnero, San Martin de Valdeiglesias in El Molar:

— podobmočje Arganda: Ambite, Aranjuez, Arganda del Rey, Belmonte de Tajo, Brea del Tajo, Campo Real, Carabaña, Colmenar de Oreja, Chinchón, posestvo „El Encín“ (Alcalá de Henares), Estremera, Fuentidueña de Tajo, Getafe, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Tielmes, Titulcia, Torres de la Alameda, Valdaracete, Valdelaguna, Valdilecha, Villaconejos, Villamanrique de Tajo, Villar del Olmo in Villarejo de Salvanés;

— podobmočje Navalcarnero: El Alamo, Aldea del Fresno, Arroyomolinos, Batres, Brunete, Fuenlabrada, Griñón, Humanes de Madrid, Moraleja de Enmedio, Móstoles, Navalcarnero, Parla, Serranillos del Valle, Sevilla la Nueva, Valdemorillo, Villamanta, Villamantilla, Villanueva de la Cañada in Villaviciosa de Odón;

— podobmočje San Martin de Valdeiglesias: Cadalso de los Vidrios, Cenicientos, Colmenar del Arroyo, Chapinería, Navas del Rey, Pelayos de la Presa, Rozas de Puerto Real, San Martín de Valdeiglesias in Villa del Prado;

— podobmočje El Molar: Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetrorres del Jarama in Venturada.

7. Glavne sorte vinske trte

RDEČI GRENACHE – LLADONER

ALBILLO REAL

MALVAR

TEMPRANILLO – CENCIBEL TEMPRANILLO – TINTO FINO

8. Opis povezave

Vino in kakovostno peneče vino

Geografsko območje za pridelavo vina „Vinos de Madrid“ ZOP je na severu in zahodu razmejeno s Kastiljskim gorovjem, navpično osjo, ki ločuje Madrid od Kastilje in Leona. Na vzhodu je omejeno z Alcarrio, precej visoko planoto, ki je slabo ali skoraj nič rodovitna, z ostrimi podnebnimi razmerami, ki predstavlja naravno mejo s planoto Castilla-La Mancha. Reka Tajo predstavlja naravno mejo na jugu. Geografsko območje prečka šest rek, ki razmejujejo področja, na katerih je aklimatizirana vinska trta: podobmočje San Martín de Valdeiglesias med Kastiljskim gorovjem in reko Alberche, podobmočje Navalcarnero med reko Alberche in reko Guadarrama, podobmočje El Molar med Kastiljskim gorovjem in reko Jarama ter podobmočje Arganda med reko Guadarrama in reko Tajo.

Na podobmočju Arganda prevladujejo tla z visoko vsebnostjo apnenca in s področji laporja, ki vsebuje sadro (alkalni pH), na planotah podobmočja Navalcarnero so silikatna tla s kislim pH, na pobočjih in vznožjih podobmočja San Martín de Valdeiglesias so predvsem granitna tla s kislim pH, tla na podobmočju El Molar so se razvila na podlagi zelo raznolikih geoloških materialov in so kombinacija tal, ki jih je mogoče najti na drugih treh podobmočjih.

Vinska trta raste na nadmorski višini med 480 in 1 000 metri. Za območje je značilno celinsko sredozemsko podnebje, s povprečno letno količino padavin 658 mm in temperaturami med 40 in –17 °C. Število sončnih ur se giblje med 2 300 in 2 800 ur.

Te talne in podnebne razmere so vplivale na človeške dejavnike v smislu posebnega ravnanja z vinsko trto, ki se tradicionalno vzgaja v kotlasti obliki, brez namakanja, z majhno gostoto zasaditve in omejeno uporabo fitofarmacevtskih sredstev. Naravni dejavniki so bili odločilni tudi glede sort, ki so bile zasajene: domača sorta malvar na podobmočjih Arganda, Navalcarnero in El Molar ter tradicionalna sorta albillo real na podobmočju San Martín de Valdeiglesias. Kot glavni sorti za pridelavo rdečega vina na različnih podobmočjih veljata tinto fino na podobmočju Arganda ter rdeči grenache na podobmočjih Navalcarnero, San Martín de Valdeiglesias in El Molar, saj se na območju tradicionalno gojita že od davnih časov ter pomembno vplivata na vonj in okus pridelanih vin.

Glede lokalnih sort je malvar domača sorta na podobmočjih Arganda, Navalcarnero in El Molar, medtem ko je albillo real tradicionalna sorta na podobmočju San Martín de Valdeiglesias. Glede sort, ki se gojijo za pridelavo rdečega vina, je tinto fino lokalna sorta na podobmočju Arganda, medtem ko je rdeči grenache lokalna sorta na podobmočjih Navalcarnero, San Martín de Valdeiglesias in El Molar.

Med tradicionalnimi enološkimi postopki je treba izpostaviti pridelavo vin z oznako „Sobremadres“, ki se stekleničijo brez pretakanja, potem ko mošt ostane v stiku s t. i. „madres“ (zdrobljenim in pecljanim grozdjem).

Vina, ki se pridelujejo iz sort albillo real in malvar, imajo kompleksen vonj s prevladujočimi notami belega sadja, jabolk in hrušk. Njihov okus spominja na zrelo sadje. Za rdeča vina in vina rosé iz sort grenache in tempranillo sta značilna vonj po jagodičevju in okus po zrelem sadju.

Zaradi skupka vseh teh podnebnih in človeških dejavnikov ter dejavnikov, povezanih s tlemi in sortami, imajo vina, pridelana na tem območju označbe porekla, edinstvene značilnosti: običajno nizke donose (povprečna pridelava znaša približno 3 000 kg grozdja na hektar), velik povprečni delež alkohola (14° za rdeča vina in 12,5° za bela vina), majhno do srednjo kislost, intenzivno barvo za rdeča vina, aromo zrelega ali zelo zrelega sadja, ki pogosto spominja na džem, pri belih vinih običajno s pridihom hrušk in jabolk, pri vinih rosé in rdečih vinih pa z notami rdečega in črnega sadja. Zanje je značilen mineralen okus z aromatičnim pridihom grmišč ter sadne zrelosti, tako glede okusa kot vonja.

Kakovostna peneča vina se pridelujejo iz belih vin in vin rosé, izključno iz sort malvar, albillo real, torrontés, viura, parellada, rdeči grenache in tinto fino; zanje veljajo enaki značilni elementi območja (značilni talni in podnebni dejavniki) ter enaki kulturni in človeški dejavniki (velikost, gostota zasaditve, sorte, pridelovalne prakse, najnižja vsebnost skupnih kislin 5 g/l), ki jim dajejo posebne značilnosti, kar zadeva videz, vonj, ki spominja na njihove droži, in (mehak in gostljat) okus. Zaradi tradicionalnih postopkov, po katerih se pridelujejo, vključno s fazo staranja v steklenicah in drugega vrenja, imajo ta naravna peneča vina fino, dolgotrajno iskrenje, saden, mikrobiološki vonj in svež, oster okus.

9. Bistveni dodatni pogoji

Pravni okvir:

v nacionalni zakonodaji.

Vrsta dodatnega pogoja:

dodatne določbe v zvezi z označevanjem.

Opis pogoja:

Vina za pitje morajo biti opremljena z garancijskim žigom in etiketami ali oštevilčenimi kontrolnimi etiketami, ki jih izda regulativni odbor. Te morajo biti nameščene v sami vinski kleti v skladu s standardi, ki jih določi navedeni organ, in sicer tako, da njihova ponovna uporaba ni mogoča.

Pravni okvir:

v nacionalni zakonodaji.

Vrsta dodatnega pogoja:

pakiranje na razmejenem geografskem območju.

Opis pogoja:

Vina z označbo porekla „Vinos de Madrid“ lahko pakirajo in odpošiljajo le polnilnice, ki jih je registriral in odobril regulativni odbor in ki se nahajajo na območju pridelave vin, da se ohranijo posebne fizikalno-kemijske in/ali organoleptične lastnosti proizvoda ter tako zaščitita kakovost in sloves označbe porekla, ki temelji na strokovnem in tradicionalnem znanju in izkušnjah (temeljito znanje v zvezi s posebnimi lastnostmi, pridobljeno v obdobju več let) gospodarskih subjektov na zaščitenem območju.

Cilj tega je zagotoviti poreklo in določeno kakovost vina, pri čemer je treba preprečiti izpostavljenost vina neprimernim okoljskim pogojem, ki bi lahko vplivali na njegove senzorične lastnosti (oksido-redukcijski pojavi, temperaturna nihanja itd.) in s tem na spremembo vidikov, ki zaznamujejo to ZOP.

Vsa zaščitena vina, ki se tržijo za zaužitje, morajo biti ustekleničena pred odpremo. Vina, ki so zaščitena z ZOP, lahko vinske kleti dajo v obtok in odpremijo le v steklenicah, ki ne vplivajo na njihovo kakovost ali ugled. Ker je stekleničenje vin eden izmed ključnih dejavnikov za ohranitev značilnosti, pridobljenih med proizvodnim postopkom in, kadar je ustrezno, postopkom staranja, ga morajo izvajati izključno lastniki vinskih kleti v svojih polnilnicah, ki se nahajajo na zaščitenem razmejenem območju.

Povezava na specifikacijo proizvoda

http://www.madrid.org/cs/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=filename%3DPliego+de+condiciones+DO+vinos+de+Madrid.+Modificacion+subzona+El+Molar.+v180215.pdf&blobkey=id&blobtable=MungoBlobs&blobwhere=1352947741300&ssbinary=true